**Er snøen kram?**
Lag patruljedyret i snø. Lag tradisjonell snølykt ved hjelp av snøballer og sett et telys inni. Kanskje dere kan bruke lyktene i forbindelse med andakten og avslutningen. Hvilken patrulje ruller den største snøballen?

**Hvis snøen er løs**:
Lag tradisjonelle engler i snøen. Legg dere ned på ryggen, ta bena ut og inn slik at dere lager skjørt. Armene føres ned langs side og opp langs ørene slik at engelen får «vinger». Lag snøengler på rad og rekke så dere får et helt englekor!
Bruk armene til å «måke sammen» en stor haug med snø. Deretter stikker du armen ned på midten slik at det blir en stor grop. Putt telyset ned i gropen. Det er enklest om man har en lang gassligther til å tenne på med. Lyset vil skinne flott i den lette snøen.

**Bruk fantasien når dere aker**:
Gjør noe ekstra gøy ut av akemøtet. Sørg for nok variasjon til at ingen går lei.
Finn en presenning eller en voksduk som legges opp ned. La alle speiderne ake sammen. Pass på at farten ikke blir for stor!
Med rumpeakebrett kan speiderne sette seg i tog og ake ned. Lag flere tog og gi poeng for de som klarer å holde «vognene» på plass helt ned bakken.
Lag et lite hopp eller forsøk med slalomaking.
Plukk opp ting i farten når dere aker ned.

**Sisten:**

Tråkk opp et digert 8-tall i snøen. Lag også noen stier på tvers.
Lekes som vanlig sisten, men det er bare lov til å gå/løpe i de opptråkkete stiene.

**Bål:**Om det passer der hvor dere holder til er det alltid hyggelig med bål og kanskje litt å drikke.